**Avrikssáttmáli 2015**

**millum**

**Vinnumálaráðið og Strandfaraskip Landsins**

**Inngangur**

Avrikssáttmálin ásetir tey mál, sum Vinnumálaráðið og leiðslan á Strandfaraskipi Landsins (SSL) í felag hava sett fyri SSL í 2015.

Eftirsum hetta er fyrsti avrikssáttmálin partanna millum, verður hesin fyrsti sáttmálin eyðkendur av tørvinum at fáa ymisk grundleggjandi viðurskifti í rættlag, sum síðani koma at vera grundarlag undir komandi avrikssáttmálum, virksemi stovnsins og samstarvinum millum Vinnumálaráðið og SSL. Fyrsti avrikssáttmálin verður tí eyðkendur av at fáa innanhýsis viðurskifti í SSL og millum VMR og SSL í eina fasta og skipaða legu, soleiðis at komandi avrikssáttmálar í størri mun kunnu vera vendir móti úrdrátti og borgaranum.

Í fyrsta lagi er neyðugt, at SSL gevur sær stundir at orða miðvísa missión, visjón og strategi fyri stovnin. Somuleiðis er neyðugt at fáa skilmarkað hvat liggur í orðingunum “handilsligt grundarlag” og “flutningsskyldu”, ið hava avgerandi týdning fyri virksemi stovnsins og borgaravendu tænastuni. At enda er eisini neyðugt at skipa samstarvið og samskiftið millum VMR og SSL á ein slíkan hátt, at hetta í størri mun verður eyðkent av yvirskipaðu kørmunum fyri virkseminum hjá SSL, sum síðani eru grundarlagið undir teirri tænastu, sum verður kravd av SSL.

Óbeinleiðis er tó talan um uttanhýsis vend mál, eftirsum tey í stóran mun viðvíkja samskiftið úteftir og eini skilmarkan av virksemi stovnsins, sum óbeinleiðis kemur at hava ávirkan á virksemi og tænastu stovnsins.

Avrikssáttmálin er soleiðis bygdur upp, at hann inniheldur nøkur yvirskipað mál, sum verða mett at hava strategiskan týdning, bæði bráðfeingis og sum frá líður. Fyri hvørt mál (sum er ásett uttast í vinstra bredda), verða knýtt nøkur avrikskrøv, ið eru at skilja sum smærri, stigvís mál, til tess at røkka málunum.

Eftirsum avrikssáttmálin bara er galdandi fyri eitt ár í senn, er tað ikki gjørligt at røkka øllum málum innan eitt ár. Avrikskrøvini skulu síggjast sum stigvís mál til tess at røkka endamálunum, sum tó kunnu broytast og tillagast frá ári til ár. **1. Missión, visjón og strategi**

|  |  |  |
| --- | --- | --- |
| Mál 1: Fáa til vega betri stýringsamboð fyri virksemi stovnsins | *1.1. Missión og visjón*SSL skal tilevna eina missión og visjón fyri stovnin. Hetta er ein partur av kravda innihaldinum í avrikssáttmálum millum ráð og stovn. Missiónin hjá SSL skal yvirskipað geva til kennar tilverugrundarlag og mál stovnsins (hví eru vit her?), meðan visjónin meiri ítøkiliga ásetur, hvat stovnurnin skal gera fyri at røkka missiónina (hvagar skulu vit fara í framtíðini?). Missión og visjón stovnsins skulu almannakunngerast á heimasíðu stovnsins. | **Freist** |
| juni |
| *1.2. Strategi*Út frá teimum kørmum, sum SSL skal arbeiða innanfyri, skal SSL orða eina strategiska ætlan fyri 2015-2018. | juni |
| *1.3. Uppgávustigveldisskipan*Uppgávustigveldisskipanin er eitt amboð í mál- og avriksstýring. SSL skal í 2015 útgreina alt sítt virksemi í eina uppgávustigveldisskipan í tráð við tilmælið í vegleiðingini um avrikssáttmálar frá 2006. Hetta verður síðani grundarlag undir komandi avrikssáttmálum*.* | august |
| *1.3. Flutningsskylda*Ein afturvendandi og grundleggjandi spurningur, sum er avgerandi fyri virksemið hjá Strandferðsluni er, hvussu “flutningsskyldan”, sum er áløgd stovninum í lóg og reglugerð, skal skiljast. Tað er neyðugt at fáa til vega eina greiða skilmarkan av hesum heiti, sum SSL og VMR frameftir kunnu halda seg til, í.s.v. markamót og spurningar um, hvar markið fyri flutningsskylduni hjá SSL gongur. SSL fremur arbeiði í samstarvi við VMR.  | juni |
| *1.4. Handilsligt virksemi*Tað er ásett í reglugerð stovnsins, at virksemið í størst møguligan mun skal rekast á *handilsligum grundarlagi*. Hetta er somuleiðis ein orðing, sum stundum hevur elvt til kjak, hvat týdninginum viðvíkur, eftirsum tað kann hava avgerandi týdning fyri virksemið, hvussu hetta verður skilt. Í samstarvi við VMR, skal SSL skilmarka, hvat verður lagt í handilsliga virksemi stovnsins. Rapporteringsskipanin verður ment í samstarvi við VMR. | mai |
| *1.5. Rapportering og samskifti* SSL skal mánaðarliga veita Vinnumálaráðnum upplýsingar um kjarnuvirksemi stovnsins, herundir fíggjarlig lyklatøl, olju- og starvsfólkaútreiðslur, ferðafólkatøl v.m.Hetta skal síðani vera grundarlag undir regluligu fundunum millum VMR og SSL og er endamálið m.a., at hetta, saman við avrikssáttmálanum, verður grundarlag undir skipaðum samskifti millum VMR og SSL við høvuðsdenti á úrdrátti stovnsins. | mai |

**2. Innanhýsis mál**

|  |  |  |
| --- | --- | --- |
| Mál 2: Ein effektiv og skynsom fyrisiting | *2.1. Journalskipan*Í 2015 skal SSL skipa skrásetingina av øllum fyrisitingarliga virksemi stovnsins, soleiðis at øll skjøl verða røtt skrásett í journalskipanini. SSL ger eina skrásetingarmannagongd, sum skal tryggja rætta og einsháttaða skráseting. | **Freist** |
| nov. |
| *2.2. Sjúkrameldingar*SSL skal gera upp, hvussu stórur partur (prosent) av lønarkarminum er brúktur í sambandi við sjúkrameldingar seinastu 2 árini (2013 og 2014).Málið er, at hesin prosentpartur stigvíst skal lækka við 7-8 %.  |  juni |
| *2.3 Nýggjur sáttmáli til Mykinesleiðina*SSL ger uppskot til tillagingar í útbjóðingartreytinum fyri Mykinesleiðina í tráð við eftirmetingina av útveitingini av Mykinesleiðini, sum er at finna í frágreiðingini um møguleikar fyri útveitan av sjóvegis farleiðunum hjá SSL. Nýggj útbjóðingarrunda skal fyrireikast í 2016 og eftir ætlan skal nýggjur sáttmáli undirskrivast primo 2017.  | des. |

**3. Tænastan**

|  |  |  |
| --- | --- | --- |
| Mál 3: Nøgdir kundar | *3.2. Kunningarpolitikkur*Strandfaraskip Landsins skal orða ein kunningarpolitikk, sum borgar fyri góðari og rættstundis kunning til borgaran um samferðsluviðurskifti. | **Freist** |
| august |
| *3.1 Reglusemi í siglingini*SSL tilevnar loypandi eitt yvirlit yvir reglusemi á hvørji einstakari farleið. Yvirlitið vísir túratal í mun til ferðaætlan og greinar, um frávik skyldast rakstrar-/viðlíkahaldsorsakir ella veðrið.  |  |
| *3.3. Brúkaravinarlig talgild innkrevjingarskipan*Nýggja FARA-innkrevingarskipanin er endaliga verksett á øllum farleiðum í januar 2015. SSL skal bera soleiðis í bandi, at talan verður um eina talgilda, brúkaravinarliga og einkla innkrevingarskipan, sum ger tað lætt og einfalt hjá teimum ferðandi at keypa ferðaseðlar. Frá 1. januar 2016 skal tað eisini vera møguligt at keypa ferðaseðlar til allar farleiðir á netinum og um møguligt at menna eina app til endamálið.  | des. |

**4. Inntøkur**

|  |  |  |
| --- | --- | --- |
| Mál 4: Eitt gott og støðugt inntøkugrundarlag | *4.1. Endurskoðan av prísskipan*Strandferðslan skal í 2015 endurskoða alla prísskipanina fyri fólka- og farmaflutning í Føroyum, bæði á Oyggjaleiðum og á Bygdaleiðum.Arbeiðsbólkur verður settur at orða eitt tilmæli til leiðsluna í SSL og landsstýrismannin um, hvørjar tillagingar eiga at verða framdar í galdandi prísskipan. Ein partur av arbeiðinum er at kanna møguleikan at seta í verk eina prísskipan, sum m.a. ger mun á fastbúgvandi og øðrum ferðandi. Endamálið er, at teir brúkarar, ið ikki eru pendlarar, koma at gjalda nærri tí, ið líkist einum marknaðarprísi (sí eisini mál 1.4)  | **Freist** |
| juni |
| *4.2. Bygdaleiðir*Tað er eitt mál hjá Strandferðsluni at kanna, hvussu áeggjanin hjá bussfeløgunum at økja um inntøkurnar kann økjast, soleiðis at betri javnvág fæst millum inntøkur og útreiðslur innan Bygdaleiðir. Málið fyri 2015 er, at inntøkurnar skulu hækkast við 10 % í mun til inntøkurnar í 2014.  | okt. |

**Sáttmálaskeið og frágreiðingar**

Sáttmálin fevnir um tíðarskeiðið 1. januar 2015 til 31. desember 2015. Statusfundur um avrikssáttmálan er síðst í apríl og fyrst í oktober. 1. februar 2016 letur Strandfaraskip Landins Vinnumálaráðnum endaliga frágreiðing um gongdina at røkka avriksmálunum fyri 2015.

Um sett mál fyri 2015 ikki verða rokkin í sáttmálaskeiðinum, krevst ein serlig frágreiðing og ein ítøkilig ætlan fyri, nær og hvussu málið verður rokkið.

Í november 2015 verður farið undir at gera avrikssáttmála fyri 2016.

Broytast fortreytirnar fyri settu málunum munandi í sáttmálaskeiðinum, ber til at endurskoða avrikssáttmálan, um partarnir eru samdir um tað. Vinnumálaráðið kann, um tað gerst viðkomandi, ógilda ella broyta sáttmálan, ella partar av honum, grundað á bygnaðarbroytingar.

Tórshavn, tann / 2015

Fyri Vinnumálaráðið Fyri Strandfaraskip Landsins

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Bjørgfríð Ludvig, Hilmar Eliasen,

aðalstjóri stjóri